O întâmplare demnă de o scenă de film a avut loc în fața unui magazin din Bacău. O tânără de 21 de ani a fost băgată cu forța într-o mașină, de niște bărbați, iar prietenul care o acompania a fost lovit cu brutalitate de agresori.
Pe 02 martie, polițiștii au fost sesizați prin 112, de către o tânără de 19 ani, că un bărbat de 30 de ani ar fi fost lovit de mai multe persoane. Ulterior, agresorii ar fi urcat o tânără de 21 de ani într-un autoturism, împotriva voinței acesteia, și au plecat într-o direcție necunoscută.
Polițiștii Biroului Investigații Criminale Bacău, împreună cu cei din cadrul Secției 2 Poliție Bacău au început de urgență căutările tinerei de 21 de ani, aceasta fiind identificată la scurt timp la locuința unui bărbat din municipiu.
"Din cercetări a reieșit faptul că, pe 02 martie, tânăra de 21 de ani, în timp ce se afla împreună cu un bărbat de 30 de ani și o prietenă de 19 ani în fața unei societăți comerciale din municipiu, în urma unui conflict spontan, ar fi fost urcată într-un autoturism împotriva voinței sale. După incident, bărbatul de 30 de ani ar fi fost lovit de către cei în cauză, acesta fiind transportat la spital pentru îngrijiri medicale", au precizat polițiștii.
În urma activităților investigativ-operative desfășurate de polițiștii Biroului Investigații Criminale Bacău au fost identificați 4 bărbați, cu vârste cuprinse între 20 și 44 de ani, toți din municipiu, bănuiți de comiterea faptelor.
Pe 04 martie, polițiștii de investigații criminale din cadrul Poliției municipiului Bacău, cu sprijinul colegilor din cadrul Secției 2 Poliție Bacău și cei ai Serviciului de Investigații Criminale, au pus în aplicare 4 mandate de aducere pe numele celor în cauză, aceștia fiind conduși la sediul poliției pentru audieri.
După administrarea probatoriului, polițiștii i-au reținut pe cei 4 bărbați pentru 24 de ore și i-au introdus în Arestul IPJ Bacău. Suportul de specialitate a fost asigurat de Brigada Operaţiuni Speciale Bacău. Activitățile au beneficiat de sprijinul Unității Teritoriale de Analiză a Informațiilor Bacău.
Cercetările sunt continuate în cadrul unui dosar penal sub aspectul săvârșirii infracțiunilor de loviri sau alte violenţe și lipsire de libertate.